**ОКВИРНИ ПРОТОКОЛ О ФИНАНСИЈСКОЈ И ТЕХНИЧКОЈ САРАДЊИ**

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И ВЛАДЕ КРАЉЕВИНЕ ШПАНИЈЕ**

**У ОБЛАСТИ ИНФРАСТРУКТУРНИХ ПРОЈЕКАТА**

Влада Републике Србије, преко Министарства финансија, и Влада Краљевине Шпаније, преко Министарства индустрије, трговине и туризма (у даљем тексту под заједничким именом: Стране),

ПОТВРЂУЈУЋИ пријатељске везе које постоје између две земље,

ПРЕДЛАЖУЋИ унапређење билатералне економске сарадње у области развоја инфраструктуре,

Договориле су се о следећем:

ЧЛАН 1.

Циљ овог оквирног протокола је промовисање сарадње између Страна у области инфраструктурног развоја. У складу с принципом међусобне користи, Стране ће поштовати одговарајуће одредбе свог националног законодавства и међународних споразума, укључујући обавезе које проистичу из њиховог чланства у царинској, економској или монетарној унији, заједничком тржишту или слободној трговинској зони.

Стране ће иницирати сарадњу идентификовањем, извршењем и спровођењем пројеката који доприносе одрживом развоју Републике Србије и олакшавању трансфера технологије и размене знања између Страна.

ЧЛАН 2.

Сарадња у оквиру овог оквирног протокола обухвата првенствено, али не искључиво, следеће области:

1. транспорт и одрживa мобилност,
2. управљање водом за пиће и отпадним водама,
3. енергетика,
4. управљање чврстим отпадом,
5. паметни градови,
6. санација и рекултивација,
7. заштита животне средине.

ЧЛАН 3.

Сарадња у складу са овим оквирном протоколом обављаће се у следећим облицима:

1. развој и спровођење инфраструктурних пројеката,
2. припрема стратешких студија и студија изводљивости и анализа утицаја, модернизација и реконструкција постојеће инфраструктуре, проширење и изградња нове инфраструктуре,
3. техничка помоћ експерата, стручњака специјализованих за јачање националних административних капацитета за израду развојних планова и других области у вези са инфраструктурним пројектима,
4. размену искустава и знања између Страна у било којој од области из делокруга примене овог оквирног протокола,
5. сваки други договорени облик сарадње у области инфраструктурних пројеката.

ЧЛАН 4.

За праћење овог оквирног протокола одређени су Министарство финансија Републике Србије и Министарство индустрије, трговине и туризма Краљевине Шпаније.

ЧЛАН 5.

Активности у складу са овим оквирним протоколом спроводиће се закључивањем споразума, уговора, програма или пројеката надлежних институција и приватних субјеката Страна који ће сачињавати планове рада и специјалне процедуре за коришћење средстава. Осим тога, горе наведена документа бавиће се и другим питањима од међусобног интереса уз сагласност државних органа Страна.

ЧЛАН 6.

Стране су сагласне да припрема и имплементација инфраструктурних пројеката у областима дефинисаним чланом 2. представља приоритет сарадње према овом оквирном протоколу.

ЧЛАН 7.

Одлука о финансијским активностима за спровођење овог оквирног протокола биће постигнута заједничким договором између Страна, у складу са расположивим буџетским средствима Страна.

Шпанија ће сматрати *FIEM* фонд као извор средстава за ову сврху, у складу са одредбама шпанског закона 11/2010 од 28. јуна, посебно чланом 13бис. Извозни кредити, осигурани уз званичну подршку Шпанске извозно-кредитне агенције *(CESCE),* такође ће бити узети у обзир.

Одредбе међународних прописа примењиваће се за извозне кредите, а посебно одредбе Споразума о званично подржаним извозним кредитима Организације за економску сарадњу и развој (у даљем тексту: ОЕЦД аранжман).

ЧЛАН 8.

            За потребе спровођења овог оквирног протокола, Стране ће успоставити Управни одбор у коме ће учествовати представници релевантних министарстава и/или државних органа, у складу са договором надлежних министарстава, који ће се састајати периодично, најмање једном годишње, у Шпанији и/или у Србији у циљу идентификовања и праћења прецизних активности које ће се спроводити у оквиру овог протокола. Термини и дневни ред састанака утврђиваће се међусобним договором у писаној форми.

ЧЛАН 9.

Овај оквирни протокол се може мењати и допуњавати уз заједничку сагласност Страна. Измене и допуне ступају на снагу у складу са утврђеним процедурама из члана 11. овог оквирног протокола.

ЧЛАН 10.

            Разлике и спорови који могу настати у вези са тумачењем и/или спровођењем овог оквирног протокола решаваће се пријатељским преговорима, дипломатским каналима.

ЧЛАН 11.

Овај оквирни протокол ступа на снагу тридесет (30) дана од датума пријема последњег обавештења којим се Стране међусобно обавештавају да су испуњене све интерне процедуре неопходне за његово ступање на снагу. Овај оквирни протокол биће на снази у периоду од пет (5) година, са могућношћу аутоматског обнављања за наредних пет (5) година, изузев уколико једна од Страна не обавести другу Страну, писменим путем или дипломатским каналима, о својој намери да не обнови протокол, најмање три (3) месеца пре датума истека наведеног периода. Осим ако се Стране другачије не договоре, отказивање овог оквирног протокола неће утицати на спровођење програма, пројеката и активности које су већ у току.

Овај оквирни протокол је потписан у Београду, 3. новембра 2022. године, у два оригинална примерка, на енглеском језику.

ЗА ВЛАДУ РЕПУБЛИКЕ СРБИЈЕ ЗА ВЛАДУ КРАЉЕВИНЕ ШПАНИЈЕ

**Синиша Мали**  **Марија Рејес Марото Илера**

ПОТПРЕДСЕДНИК ВЛАДЕ И МИНИСТАРКА ИНДУСТРИЈЕ,

МИНИСТАР ФИНАНСИЈА ТРГОВИНЕ И ТУРИЗМА